Document ID: 32020Q0626(01)

Reference:
26.6.2020
LV
Eiropas Savienības Oficiālais Vēstnesis
L 204/49
EIROPAS DATU AIZSARDZĪBAS UZRAUDZĪTĀJA LĒMUMS
(2020. gada 15. maijs),
ar ko pieņem EDAU reglamentu
EIROPAS DATU AIZSARDZĪBAS UZRAUDZĪTĀJS
ņemot vērā Eiropas Parlamenta un Padomes Regulu (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (1), un jo īpaši tās 57. panta 1. punkta q) apakšpunktu,
tā kā:
(1)
Eiropas Savienības Pamattiesību hartas 8. pantā un Līguma par Eiropas Savienības darbību 16. pantā paredzēts, ka atbilstību noteikumiem par fizisko personu aizsardzību attiecībā uz šo personas datu apstrādi kontrolē neatkarīga iestāde.
(2)
Regula (ES) 2018/1725 paredz izveidot neatkarīgu iestādi, turpmāk tekstā – Eiropas Datu aizsardzības uzraudzītājs (EDAU), kas ir atbildīga par to, lai nodrošinātu, ka Savienības iestādes, struktūras, biroji un aģentūras ievēro fizisku personu pamattiesības un brīvības, un jo īpaši viņu tiesības uz datu aizsardzību saistībā ar personas datu apstrādi.
(3)
Regula (ES) 2018/1725 paredz arī EDAU pienākumus un pilnvaras, kā arī Eiropas Datu aizsardzības uzraudzītāja iecelšanas kārtību.
(4)
Regula (ES) 2018/1725 vēl paredz, ka Eiropas Datu aizsardzības uzraudzītājam ir nepieciešams sekretariāts, un virkni noteikumu par jautājumiem, kas saistīti ar personālu un budžetu.
(5)
Citos Savienības tiesību aktu noteikumos paredzēti arī EDAU uzdevumi un pilnvaras, jo īpaši Eiropas Parlamenta un Padomes Regulā (ES) 2016/679 (2), Eiropas Parlamenta un Padomes Direktīvā (ES) 2016/680 (3), Eiropas Parlamenta un Padomes Regulā (ES) 2016/794 (4), Eiropas Parlamenta un Padomes Regulā (ES) 2018/1727 (5) un Eiropas Parlamenta un Padomes Regulā (ES) 2017/1939 (6).
(6)
pēc apspriešanās ar EDAU Personāla komiteju,
IR PIEŅĒMIS ŠO LĒMUMU.
I SADAĻA
MISIJA, DEFINĪCIJAS, PAMATPRINCIPI UN ORGANIZĀCIJA
I NODAĻA
Misija un definīcijas
1. pants
EDAU
EDAU rīkojas saskaņā ar Regulas (ES) 2018/1725 noteikumiem, visiem pārējiem attiecīgajiem Savienības tiesību aktiem un šo lēmumu un ievēro stratēģiskās prioritātes, kuras var noteikt Eiropas Datu aizsardzības uzraudzītājs.
2. pants
Definīcijas
Šajā lēmumā piemēro šādas definīcijas:
a)
“Regula” ir Regula (ES) 2018/1725;
b)
“VDAR” ir Regula (ES) 2016/679;
c)
“iestāde” ir Savienības iestāde, struktūra, birojs vai aģentūra, uz kuru attiecas Regula vai jebkurš cits Savienības tiesību akts, kas paredz Eiropas Datu aizsardzības uzraudzītāja uzdevumus un pilnvaras;
d)
“EDAU” ir Eiropas Datu aizsardzības uzraudzītājs kā Savienības struktūra;
e)
“Eiropas Datu aizsardzības uzraudzītājs” ir Eiropas Datu aizsardzības uzraudzītājs, kuru saskaņā ar Regulas 53. pantu iecēlis Eiropas Parlaments un Padome.
f)
“EDAK” ir Eiropas Datu aizsardzības kolēģija kā Savienības struktūra, kas izveidota ar VDAR 68. panta 1. punktu;
g)
“EDAK sekretariāts” ir EDAK sekretariāts, kas izveidots ar VDAR 75. pantu.
II NODAĻA
Pamatprincipi
3. pants
Laba pārvaldība, integritāte un laba administratīvā prakse
1.   EDAU rīkojas sabiedrības interesēs kā eksperts, kā arī kā neatkarīga, uzticama, proaktīva un autoritatīva struktūra privātuma un personas datu aizsardzības jomā.
2.   EDAU rīkojas saskaņā ar EDAU ētikas sistēmu.
4. pants
Pārskatatbildība un pārredzamība
1.   EDAU periodiski publicē savas stratēģiskās prioritātes un gada pārskatu.
2.   EDAU kā datu pārzinis rāda piemēru, ievērojot piemērojamos tiesību aktus par personas datu aizsardzību.
3.   EDAU atklāti un pārredzami sadarbojas ar plašsaziņas līdzekļiem un ieinteresētajām personām un savas darbības skaidro sabiedrībai skaidrā valodā.
5. pants
Lietderība un efektivitāte
1.   EDAU izmanto vismodernākos administratīvos un tehniskos līdzekļus, lai paaugstinātu savu uzdevumu izpildes efektivitāti, tostarp iekšējo saziņu un atbilstošu uzdevumu deleģēšanu.
2.   EDAU ievieš atbilstošus mehānismus un instrumentus, lai nodrošinātu visaugstāko kvalitātes pārvaldības līmeni, piemēram, iekšējās kontroles standartus, riska vadības procesu un gada darbības pārskatu.
6. pants
Sadarbība
EDAU veicina sadarbību starp datu aizsardzības uzraudzības iestādēm, kā arī ar jebkuru citu valsts iestādi, kuras darbība var ietekmēt privātuma un personas datu aizsardzību.
III NODAĻA
Organizācija
7. pants
Eiropas Datu aizsardzības uzraudzītāja loma
Eiropas Datu aizsardzības uzraudzītājs lemj par EDAU stratēģiskajām prioritātēm un pieņem EDAU uzdevumiem un pilnvarām atbilstošus politikas dokumentus.
8. pants
EDAU sekretariāts
Eiropas Datu aizsardzības uzraudzītājs nosaka EDAU sekretariāta organizatorisko struktūru. Neskarot EDAU un EDAK 2018. gada 25. maija saprašanās memorandu, jo īpaši attiecībā uz EDAK sekretariātu, struktūrai jāatspoguļo Eiropas Datu aizsardzības uzraudzītāja noteiktās stratēģiskās prioritātes.
9. pants
Direktors un iecēlējinstitūcija
1.   Neskarot EDAU un EDAK 2018. gada 25. maija saprašanās memorandu, jo īpaši tā VI punkta 5. apakšpunktu, direktors īsteno pilnvaras, ko piešķir iecēlējinstitūcijā Eiropas Savienības Civildienesta noteikumu 2. panta nozīmē, kā noteikts Padomes Regulā (EEK, Euratom, EOTK) Nr. 259/68 (7), un pilnvaras, ko piešķir personai, kura ir tiesīga noslēgt darba līgumus Eiropas Savienības Pārējo darbinieku nodarbināšanas kārtības 6. panta nozīmē, kā noteikts Padomes Regulā (EEK, Euratom, EOTK) Nr. 259/68, kā arī jebkuras saistītās pilnvaras, kas izriet no citiem administratīviem lēmumiem, kurus iekšējai lietošanai pieņēmis EDAU vai kuriem ir starpiestāžu raksturs, ja vien Eiropas Datu aizsardzības uzraudzītāja lēmums par iecēlējinstitūcijai un personai, kas ir tiesīga noslēgt darba līgumus, piešķirto pilnvaru īstenošanu neparedz savādāk.
2.   Direktors var deleģēt 1. punktā minētās pilnvaras darbiniekam, kas nodarbojas ar cilvēkresursu pārvaldību.
3.   Datu aizsardzības speciālists, vietējās drošības speciālists, vietējās informācijas drošības speciālists, pārredzamības speciālists, juridiskā dienesta speciālists, ētikas speciālists un iekšējās kontroles koordinators atskaitās direktoram attiecībā uz uzdevumiem, kas saistīti ar šīm funkcijām.
4.   Direktors palīdz Eiropas Datu aizsardzības uzraudzītājam nodrošināt konsekvenci un EDAU vispārēju koordināciju, kā arī visos citos uzdevumos, kurus viņam uzticējis Eiropas datu aizsardzības uzraudzītājs.
5.   Direktors var pieņemt EDAU lēmumus par ierobežojumu piemērošanu, pamatojoties uz EDAU iekšējiem noteikumiem, ar kuriem īsteno Regulas 25. pantu.
10. pants
Vadības sanāksme
1.   Vadības sanāksmi veido Eiropas Datu aizsardzības uzraudzītājs, direktors un nodaļu un apakšnodaļu vadītāji, un tā nodrošina EDAU darba stratēģisko uzraudzību.
2.   Ja vadības sanāksmē tiek skarti jautājumi saistībā ar cilvēkresursiem, budžetu, finansēm vai administratīvajiem jautājumiem, kas attiecas uz EDAK vai EDAK sekretariātu, tajā piedalās arī EDAK sekretariāta vadītājs.
3.   Vadības sanāksmi vada Eiropas Datu aizsardzības uzraudzītājs vai gadījumā, kad viņš nevar piedalīties sanāksmē – direktors. Parasti vadības sapulce notiek reizi nedēļā.
4.   Direktors nodrošina vadības sanāksmes sekretariāta pienācīgu darbību.
5.   Sanāksmes nav publiskas. Apspriedes ir konfidenciālas.
11. pants
Uzdevumu deleģēšana un aizstāšana
1.   Eiropas Datu aizsardzības uzraudzītājs attiecīgos gadījumos un saskaņā ar Regulu var deleģēt direktoram pilnvaras pieņemt un parakstīt juridiski saistošus lēmumus, kuru būtību Eiropas datu aizsardzības uzraudzītājs jau ir noteicis.
2.   Eiropas Datu aizsardzības uzraudzītājs attiecīgos gadījumos un saskaņā ar Regulu var arī deleģēt direktoram vai attiecīgās nodaļas, vai attiecīgās apakšnodaļas vadītājam pilnvaras pieņemt vai parakstīt citus dokumentus.
3.   Ja direktoram ir deleģētas pilnvaras saskaņā ar 1. vai 2. punktu, direktors var pastarpināti deleģēt tās attiecīgās nodaļas vai apakšnodaļas vadītājam.
4.   Ja Eiropas Datu aizsardzības uzraudzītājam ir liegts pildīt tā funkcijas vai viņa amata vieta ir brīva un nav iecelts neviens Eiropas Datu aizsardzības uzraudzītājs, direktors attiecīgā gadījumā un saskaņā ar Regulu pilda Eiropas Datu aizsardzības uzraudzītāja uzdevumus un pienākumus, kas ir nepieciešami un steidzami, lai nodrošinātu darbības nepārtrauktību.
5.   Ja direktoram ir liegts veikt tā funkcijas vai viņa amata vieta ir brīva un Eiropas Datu aizsardzības uzraudzītājs nav iecēlis nevienu darbinieku, direktora amata pienākumus pilda augstākās amata pakāpes nodaļas vai apakšnodaļas vadītājs vai, ja amata pakāpes ir vienādas, nodaļas vai apakšnodaļas vadītājs ar lielāko stāžu šajā amata pakāpē, vai, ja stāžs ir vienāds, vecākais no viņiem.
6.   Ja nodaļas vai apakšnodaļas vadītājs nevar pildīt direktora funkcijas, kā norādīts 5. punktā, un Eiropas Datu aizsardzības uzraudzītājs nav iecēlis nevienu darbinieku, aizvietošanu veic šajā nodaļā vai apakšnodaļā klātesošais darbinieks, kam ir visaugstākā amata pakāpe, vai, ja amata pakāpes ir vienādas, darbinieks ar lielāko stāžu šajā amata pakāpē, vai, ja stāžs ir vienāds, visvecākais darbinieks.
7.   Ja kādam citam ierēdņa tiešajam priekšniekam ir liegts pildīt tā pienākumus un Eiropas Datu aizsardzības uzraudzītājs nav iecēlis nevienu darbinieku, direktors ieceļ amatpersonu, vienojoties ar Eiropas Datu aizsardzības uzraudzītāju. Ja direktors nav iecēlis aizvietotāju, aizvieto attiecīgās nodaļas vai apakšnodaļas darbinieks, kam ir visaugstākā amata pakāpe, vai, ja amata pakāpes ir vienādas, padotais darbinieks ar lielāko stāžu šajā amata pakāpē, vai, ja stāžs ir vienāds, visvecākais darbinieks.
8.   Šā panta 1. līdz 7. punkts neskar deleģēšanas noteikumus, kas attiecas uz to pilnvaru deleģēšanu, kuras uzticētas iecēlējinstitūcijai, vai pilnvaru, kas attiecas uz finanšu jautājumiem, kā noteikts 9. un 12. pantā.
12. pants
Kredītrīkotājs un grāmatvedis
1.   Eiropas Datu aizsardzības uzraudzītājs deleģē kredītrīkotāja pilnvaras direktoram saskaņā ar Eiropas Parlamenta un Padomes Regulas (ES, Euratom) 2018/1046 (8) 72. panta 2. punktā paredzēto EDAU budžeta un administrēšanas uzdevumu un atbildības hartu.
2.   Ar EDAK saistītajos budžeta jautājumos kredītrīkotājs pilda savas funkcijas saskaņā ar saprašanās memorandu starp EDAU un EDAK.
3.   EDAU grāmatveža funkcijas saskaņā ar Eiropas Datu aizsardzības uzraudzītāja 2017. gada 1. marta lēmumu (9) pilda Komisijas grāmatvedis.
II SADAĻA
REGULAS PIEMĒROŠANAS UZRAUDZĪBA UN NODROŠINĀŠANA
13. pants
Regulas piemērošanas uzraudzība un nodrošināšana
EDAU garantē indivīdu tiesību un brīvību efektīvu aizsardzību, uzraugot un panākot Regulas un jebkuru citu tādu Savienības tiesību aktu izpildi, ar ko Eiropas Datu aizsardzības uzraudzītājam piešķir uzdevumus un pilnvaras. Šajā nolūkā, īstenojot izmeklēšanas, korektīvās, atļauju izsniegšanas un konsultēšanas pilnvaras, EDAU var organizēt atbilstības vizītes, apsekojumus, apmeklējumus reizi divos mēnešos, neformālas konsultācijas un veicināt sūdzību mierizlīgumu.
14. pants
Pārredzamība atbildēs uz iestāžu apspriešanos par personas datu apstrādi un atļauju pieprasījumiem
EDAU var publicēt atbildes uz iestāžu apspriešanos par personas datu pilnīgu vai daļēju apstrādi, ņemot vērā piemērojamās konfidencialitātes un informācijas drošības prasības. Atļauju izsniegšanas lēmumus publicē, ņemot vērā piemērojamās konfidencialitātes un informācijas drošības prasības.
15. pants
Iestāžu veiktā datu aizsardzības speciālistu informēšana
1.   EDAU uztur reģistru par datu aizsardzības speciālistu iecelšanu, par kuriem iestādes saskaņā ar Regulu ir informējušas EDAU.
2.   Atjaunināto iestāžu datu aizsardzības speciālistu sarakstu publicē EDAU tīmekļa vietnē.
3.   EDAU sniedz norādes datu aizsardzības speciālistiem, jo īpaši piedaloties sanāksmēs, kuras organizē iestāžu datu aizsardzības speciālistu tīkls.
16. pants
Sūdzību izskatīšana
1.   EDAU neizskata anonīmas sūdzības.
2.   EDAU izskata sūdzības, kas rakstiski, tostarp elektroniski, iesniegtas jebkurā Savienības oficiālajā valodā un kurās sniegta nepieciešamā informācija, lai sūdzība būtu saprotama.
3.   Ja sūdzības iesniedzējs ir iesniedzis sūdzību attiecībā uz tiem pašiem faktiem Eiropas Ombudam, EDAU pārbauda tās pieņemamību atbilstīgi saprašanās memorandam, kas noslēgts starp EDAU un Eiropas Ombudu.
4.   EDAU lemj par to, kā izskatīt sūdzību, ņemot vērā šādus apstākļus:
a)
norādītā datu aizsardzības pārkāpuma raksturu un smagumu;
b)
kaitējuma, kas pārkāpuma rezultātā nodarīts vai var tikt nodarīts vienam vai vairākiem datu subjektiem, svarīgumu;
c)
lietas iespējamo kopējo svarīgumu arī attiecībā uz citām iesaistītām publiskām un privātām interesēm;
d)
iespējamību konstatēt, ka pārkāpums ir noticis;
e)
precīzu datumu, kurā norisinājās sūdzības pamatā esošie notikumi, kad attiecīgā rīcība pārstāja radīt sekas, kad sekas tika novērstas vai tika sniegta atbilstoša garantija šādai novēršanai.
5.   Attiecīgā gadījumā EDAU veicina sūdzības mierizlīguma panākšanu.
6.   EDAU aptur sūdzības izmeklēšanu, līdz tiek pieņemts tiesas lēmums vai citas tiesas vai administratīvas iestādes lēmums tajā pašā lietā.
7.   EDAU atklāj sūdzības iesniedzēja identitāti tikai tiktāl, cik vajadzīgs, lai pienācīgi veiktu izmeklēšanu. EDAU neizpauž nevienu dokumentu, kas saistīts ar sūdzību, izņemot anonīmus izvilkumus vai galīgā lēmuma kopsavilkumus, izņemot gadījumus, kad attiecīgā persona piekrīt šādai izpaušanai.
8.   Ja to prasa sūdzības apstākļi, EDAU sadarbojas ar kompetentajām pārraudzības iestādēm, tostarp kompetentajām valstu uzraudzības iestādēm, kuras rīkojas savas attiecīgās kompetences ietvaros.
17. pants
Sūdzību iznākums
1.   EDAU cik vien iespējams ātri informē sūdzības iesniedzēju par sūdzības iznākumu un veikto rīcību.
2.   Ja ir konstatēts, ka sūdzību nevar pieņemt vai tās izmeklēšana tiek pārtraukta, EDAU vajadzības gadījumā iesaka sūdzības iesniedzējam vērsties citā kompetentajā iestādē.
3.   Pēc sūdzības iesniedzēja pieprasījuma EDAU drīkst nolemt neturpināt izmeklēšanu. Tas neliedz EDAU veikt tālāku izmeklēšanu par sūdzības priekšmetu.
4.   EDAU drīkst slēgt izmeklēšanu, ja sūdzības iesniedzējs nespēj iesniegt pieprasīto informāciju. EDAU par šo lēmumu informē sūdzības iesniedzēju.
18. pants
Sūdzību pārskatīšana un tiesiskās aizsardzības līdzekļi
1.   Ja EDAU izdod lēmumu par sūdzību, sūdzības iesniedzējs vai attiecīgā iestāde var lūgt EDAU pārskatīt tā lēmumu. Šādu pieprasījumu iesniedz mēneša laikā pēc lēmuma pieņemšanas. EDAU pārskata savu lēmumu, ja sūdzības iesniedzējs vai iestāde sniedz jaunus faktu pierādījumus vai juridiskus argumentus.
2.   Pieņemot lēmumu par sūdzību, EDAU informē sūdzības iesniedzēju un attiecīgo iestādi, ka viņiem ir tiesības gan lūgt lēmuma pārskatīšanu, gan apstrīdēt lēmumu Eiropas Savienības Tiesā saskaņā ar Līguma par Eiropas Savienības darbību 263. pantu.
3.   Ja pēc pieprasījuma pārskatīt lēmumu par sūdzību EDAU izdod jaunu, pārskatītu lēmumu, EDAU informē sūdzības iesniedzēju un attiecīgo iestādi, ka viņi var šo jauno lēmumu apstrīdēt Eiropas Savienības Tiesā saskaņā ar Līguma par Eiropas Savienības darbību 263. pantu.
19. pants
Iestāžu veiktā EDAU informēšana par personas datu aizsardzības pārkāpumu
1.   EDAU nodrošina drošu platformu iestādes paziņojumu iesniegšanai par personas datu pārkāpumiem un ievieš drošības pasākumus informācijas apmaiņai par personas datu aizsardzības pārkāpumiem.
2.   Pēc paziņojuma saņemšanas EDAU attiecīgajai iestādei apstiprina tā saņemšanu.
III SADAĻA
TIESĪBU AKTU APSPRIEŠANA, TEHNOLOĢIJU UZRAUDZĪBA, PĒTNIECĪBAS PROJEKTI, TIESVEDĪBA
20. pants
Tiesību aktu apspriešana
1.   Atbildot uz Komisijas pieprasījumiem saskaņā ar Regulas 42. panta 1. punktu, EDAU sniedz atzinumus vai oficiālus komentārus.
2.   Atzinumus publicē EDAU tīmekļa vietnē angļu, franču un vācu valodā. Atzinumu kopsavilkumus publicē Eiropas Savienības Oficiālajā Vēstnesī (C sērija). Oficiālos komentārus publicē EDAU tīmekļa vietnē.
3.   EDAU var atteikties sniegt atbildi apspriešanās ietvaros, ja nav izpildīti Regulas 42. pantā izklāstītie nosacījumi, tostarp gadījumos, kad tas neietekmē personu tiesību un brīvību aizsardzību attiecībā uz datu aizsardzību.
4.   Ja, neraugoties uz centieniem, EDAU un EDAK kopējo atzinumu saskaņā ar Regulas 42. panta 2. punktu nav iespējams sniegt noteiktajā termiņā, EDAU var sniegt atzinumu par šo pašu jautājumu.
5.   Ja Komisija saīsina tiesību aktu apspriešanai piemērojamo termiņu saskaņā ar Regulas 42. panta 3. punktu, EDAU cenšas ievērot noteikto termiņu, ciktāl tas ir pamatoti un praktiski iespējams, jo īpaši ņemot vērā tēmas sarežģītību, dokumentācijas apjomu un Komisijas sniegtās informācijas pilnīgumu.
21. pants
Tehnoloģiju uzraudzība
EDAU, pārraugot informācijas un komunikāciju tehnoloģiju attīstību, ciktāl tās ietekmē personas datu aizsardzību, veicina izpratni un jo īpaši sniedz padomus par principiem, kas saistīti ar integrētu datu aizsardzību un datu aizsardzību pēc noklusējuma.
22. pants
Pētniecības projekti
EDAU var izlemt piedalīties Savienības pamatprogrammās un piedalīties pētniecības projektu padomdevējās komitejās.
23. pants
Prasības celšana pret iestādēm par Regulas pārkāpumu
EDAU var nodot lietu Eiropas Savienības Tiesai gadījumā, kad kāda iestāde neievēro Regulu, jo īpaši ja ar EDAU nav veikta apspriešanās gadījumos, kas paredzēti Eiropas Parlamenta un Padomes Regulas 42. panta 1. punktā, un gadījumā, kad netiek efektīvi atbildēts uz EDAU saskaņā ar Regulas 58. pantu īstenotajiem izpildes pasākumiem.
24. pants
EDAU iejaukšanās prasībās, kas tiek celtas Eiropas Savienības Tiesā
1.   EDAU var iejaukties Eiropas Savienības Tiesā celtajās prasībās saskaņā ar Regulas 58. panta 4. punktu, Regulas (ES) 2016/794 43. panta 3. punkta i) apakšpunktu, Regulas (ES) 2017/1939 85. panta 3. punkta g) apakšpunktu un Regulas (ES) 2018/1727 40. panta 3. punkta g) apakšpunktu.
2.   Pieņemot lēmumu par to, vai lūgt atļauju iejaukties lietā vai arī, vai pieņemt Eiropas Savienības Tiesas uzaicinājumu, EDAU jo īpaši ņem vērā:
a)
vai EDAU ir tieši iesaistīts lietas faktos, pildot savus uzraudzības uzdevumus;
b)
vai lietā tiek ierosināti tādi datu aizsardzības jautājumi, kas paši par sevi ir būtiski vai izšķirīgi tās iznākumam; un
c)
vai EDAU iejaukšanās varētu ietekmēt tiesvedības iznākumu.
IV SADAĻA
SADARBĪBA AR VALSTU UZRAUDZĪBAS IESTĀDĒM UN STARPTAUTISKĀ SADARBĪBA
25. pants
EDAU kā Eiropas datu aizsardzības kolēģijas loceklis
EDAU kā EDAK locekļa mērķis ir popularizēt Savienības perspektīvu un jo īpaši kopīgās vērtības, kas minētas Eiropas Savienības līguma 2. pantā.
26. pants
Sadarbība ar valstu uzraudzības iestādēm saskaņā ar Regulas 61. pantu
1.   EDAU sadarbojas ar valstu uzraudzības iestādēm un ar Kopīgo pārraudzības iestādi, kas izveidota saskaņā ar Padomes Lēmuma 2009/917/TI (10) 25. pantu, jo īpaši nolūkā:
a)
apmainīties ar visu būtisko informāciju, tostarp paraugpraksi, kā arī ar informāciju saistībā ar kompetento valsts uzraudzības iestāžu lūgumiem īstenot uzraudzības, izmeklēšanas un izpildes pilnvaras;
b)
izveidot un uzturēt kontaktu ar attiecīgajiem valstu uzraudzības iestāžu locekļiem un personālu.
2.   Attiecīgā gadījumā EDAU iesaistās savstarpējas palīdzības sniegšanā un piedalās kopīgās operācijās ar valstu uzraudzības iestādēm, katram rīkojoties savas kompetences ietvaros, kā noteikts Regulā, VDAR un citos attiecīgajos Savienības tiesību aktos.
3.   EDAU var piedalīties pēc uzraudzības iestādes uzaicinājuma izmeklēšanā vai uzaicināt uzraudzības iestādi piedalīties izmeklēšanā saskaņā ar tiesiskajiem un procesuālajiem noteikumiem, kas piemērojami uzaicinātājai pusei.
27. pants
Starptautiskā sadarbība
1.   EDAU veicina paraugpraksi, konverģenci un sinerģiju personas datu aizsardzībā starp Eiropas Savienību un trešām valstīm un starptautiskām organizācijām, tostarp piedaloties attiecīgos reģionālos un starptautiskos tīklos un pasākumos.
2.   Attiecīgā gadījumā EDAU iesaistās savstarpējas palīdzības sniegšanā trešo valstu uzraudzības iestāžu vai starptautisko organizāciju izmeklēšanas un izpildes pasākumu ietvaros.
V SADAĻA
VISPĀRĒJI NOTEIKUMI
28. pants
Apspriešanās ar personāla komiteju
1.   Ar personāla komiteju, kas pārstāv EDAU darbiniekus, tostarp EDAK sekretariātu, savlaicīgi veic apspriešanos par lēmumu projektiem, kuri attiecas uz Eiropas Savienības Civildienesta noteikumu un Eiropas Savienības pārējo darbinieku nodarbināšanas kārtības, kā noteikts Regulā (EEK, Euratom, EOTK) Nr. 259/68, īstenošanu, un ar tām var apspriesties visos citos vispārējas nozīmes jautājumos, kuri attiecas uz personālu. Personāla komiteju informē par jebkuru jautājumu, kas saistīts ar tās pienākumu izpildi. Tā sniedz savu viedokli 10 darba dienās no apspriešanās brīža.
2.   Personāla komiteja veicina EDAU, tostarp EDAK sekretariāta, pareizu darbību, iesniedzot priekšlikumus par organizatoriskiem jautājumiem un darba apstākļiem.
3.   Personāla komiteja sastāv no trim locekļiem un trim to vietniekiem, un visi EDAU darbinieki, tostarp EDAK sekretariāts, to ievēl uz divu gadu periodu.
29. pants
Datu aizsardzības speciālists
1.   EDAU ieceļ Datu aizsardzības speciālistu (DAS).
2.   Ar DAS jo īpaši apspriežas gadījumos, kad EDAU kā pārzinis plāno piemērot ierobežojumu, pamatojoties uz iekšējiem noteikumiem, ar kuriem īsteno Regulas 25. pantu.
3.   Saskaņā ar saprašanās memoranda starp EDAU un EDAK IV punkta 2. apakšpunkta viii) punktu EDAK ir atsevišķs DAS. Saskaņā ar saprašanās memoranda starp EDAU un EDAK IV punkta 4. apakšpunktu EDAU un EDAK DAS regulāri tiekas, lai nodrošinātu viņu lēmumu konsekvenci.
30. pants
Publiska piekļuve dokumentiem un EDAU pārredzamības speciālists
EDAU ieceļ pārredzamības inspektoru, lai nodrošinātu atbilstību Eiropas Parlamenta un Padomes Regulai (EK) Nr. 1049/2001 (11), neskarot EDAK sekretariāta pieprasījumu piekļuvei dokumentiem izskatīšanu saskaņā saprašanās memoranda starp EDAU un EDAK IV punkta 2. apakšpunkta iii) punktu.
31. pants
Valodas
1.   EDAU ir apņēmies ievērot daudzvalodības principu, jo kultūras un valodas daudzveidība ir viens no Eiropas Savienības stūrakmeņiem un tās vērtībām. EDAU tiecas rast līdzsvaru starp daudzvalodības principu un pienākumu nodrošināt pareizu finanšu pārvaldību un ietaupījumus Eiropas Savienības budžetā, tādējādi pragmatiski izmantojot tā ierobežotos resursus.
2.   EDAU sniedz atbildi ikvienam, kurš pie tā vēršas, jautājumā, kas ietilpst tā kompetencē, vienā no Eiropas Savienības oficiālajām valodām, tajā pašā valodā, kurā uzrunāts. Visas sūdzības, informācijas pieprasījumus un visus citus pieprasījumus EDAU var sūtīt jebkurā no Eiropas Savienības oficiālajām valodām, un uz tiem atbildes tiek sniegtas tajā pašā valodā.
3.   EDAU tīmekļa vietne ir pieejama angļu, franču un vācu valodā. EDAU stratēģiskos dokumentus, piemēram, Eiropas Datu aizsardzības uzraudzītāja pilnvaru stratēģiju, publicē angļu, franču un vācu valodā.
32. pants
Atbalsta pakalpojumi
EDAU var slēgt sadarbības līgumus vai pakalpojumu līmeņa vienošanās ar citām iestādēm un var piedalīties starpiestāžu iepirkumu izsludināšanā, kā rezultātā tiek noslēgti pamatlīgumi ar trešām personām par atbalsta pakalpojumu sniegšanu EDAU un EDAK. EDAU var arī parakstīt līgumu ar ārējiem pakalpojumu sniedzējiem saskaņā ar publiskā iepirkuma noteikumiem, kas piemērojami iestādēm.
33. pants
Lēmumu autentiskuma pierādījums
1.   EDAU lēmumu autentiskumu apstiprina ar Eiropas Datu aizsardzības uzraudzītāja vai direktora parakstu, kā paredzēts šajā Lēmumā. Šis paraksts var būt rakstīts ar roku vai elektroniskā formā.
2.   Deleģēšanas vai vietnieka iecelšanas gadījumā saskaņā ar 11. pantu lēmumu autentiskumu nosaka ar personas, kurai ir deleģētas pilnvaras, vai personas, kura aizstāj, parakstu. Šis paraksts var būt rakstīts ar roku vai elektroniskā formā.
34. pants
Attālināts darbs EDAU un elektroniskie dokumenti
1.   Ar Eiropas Datu aizsardzības uzraudzītāja lēmumu EDAU var ieviest attālināta darba sistēmu visiem darbiniekiem vai daļai no tiem. Šo lēmumu paziņo darbiniekiem un to publicē EDAU un EDAK tīmekļa vietnēs.
2.   Ar Eiropas Datu aizsardzības uzraudzītāja lēmumu EDAU var noteikt elektronisko dokumentu, elektronisko procedūru un dokumentu pārsūtīšanas elektronisko līdzekļu derīguma nosacījumus EDAU vajadzībām. Šo lēmumu paziņo darbiniekiem un to publicē EDAU tīmekļa vietnē.
3.   Gadījumos, kad šie lēmumi attiecas uz EDAK sekretariātu, apspriežas ar EDAK priekšsēdētāju.
35. pants
Periodu, datumu un termiņu aprēķināšanas noteikumi
EDAU piemēro noteikumus periodu, datumu un termiņu aprēķināšanai, kā noteikts Padomes Regulā (EEK, Euratom) Nr. 1182/71 (12).
VI SADAĻA
NOBEIGUMA NOTEIKUMI
36. pants
Papildu pasākumi
Eiropas Datu aizsardzības uzraudzītājs var sīkāk precizēt šā lēmuma noteikumus, pieņemot īstenošanas noteikumus un papildu pasākumus saistībā ar EDAU darbību.
37. pants
Eiropas Datu aizsardzības uzraudzītāja Lēmuma 2013/504/ES atcelšana
Ar šo lēmumu atceļ un aizstāj Eiropas Datu aizsardzības uzraudzītāja Lēmumu 2013/504/ES (13).
38. pants
Stāšanās spēkā
Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
Briselē, 2020. gada 15. maijā
EDAU vārdā –
Wojciech Rafał WIEWIÓROWSKI
Eiropas Datu aizsardzības uzraudzītājs
(1)  OV L 295, 21.11.2018., 39. lpp.
(2)  Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).
(3)  Eiropas Parlamenta un Padomes Direktīva (ES) 2016/680 (2016. gada 27. aprīlis) par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI (OV L 119, 4.5.2016., 89. lpp.).
(4)  Eiropas Parlamenta un Padomes Regula (ES) 2016/794 (2016. gada 11. maijs) par Eiropas Savienības Aģentūru tiesībaizsardzības sadarbībai (Eiropolu) un ar kuru aizstāj un atceļ Padomes Lēmumus 2009/371/TI, 2009/934/TI, 2009/935/TI, 2009/936/TI un 2009/968/TI (OV L 135, 24.5.2016., 53. lpp.).
(5)  Eiropas Parlamenta un Padomes Regula (ES) 2018/1727 (2018. gada 14. novembris) par Eiropas Savienības Aģentūru tiesu iestāžu sadarbībai krimināllietās (Eurojust) un ar ko aizstāj un atceļ Padomes Lēmumu 2002/187/TI (OV L 295, 21.11.2018., 138. lpp.).
(6)  Padomes Regula (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei (OV L 283, 31.10.2017., 1. lpp.).
(7)  Padomes Regula (EEK, Euratom, EOTK) Nr. 259/68 (1968. gada 29. februāris), ar ko nosaka Eiropas Kopienu Civildienesta noteikumus un Pārējo darbinieku nodarbināšanas kārtību (Pārējo darbinieku nodarbināšanas kārtība) (OV L 56, 4.3.1968., 1. lpp.).
(8)  Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).
(9)  Eiropas Datu aizsardzības uzraudzītāja (EDAU) 2017. gada 1. marta lēmums par Eiropas Komisijas grāmatveža iecelšanu par EDAU grāmatvedi.
(10)  Padomes Lēmums 2009/917/TI (2009. gada 30. novembris) par informācijas tehnoloģiju izmantošanu muitas vajadzībām (OV L 323, 10.12.2009., 20. lpp.).
(11)  Eiropas Parlamenta un Padomes Regula (EK) Nr. 1049/2001 (2001. gada 30. maijs) par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).
(12)  Padomes Regula (EEK, Euratom) Nr. 1182/71 (1971. gada 3. jūnijs), ar ko nosaka laikposmiem, datumiem un termiņiem piemērojamos noteikumus (OV L 124, 8.6.1971., 1. lpp.).
(13)  Eiropas Datu aizsardzības uzraudzītāja Lēmums 2013/504/ES (2012. gada 17. decembris) par reglamenta pieņemšanu (OV L 273, 15.10.2013., 41. lpp.).

Summary:
Eiropas Datu aizsardzības uzraudzītāja reglaments
Eiropas Datu aizsardzības uzraudzītāja reglaments
 
KOPSAVILKUMS:
Eiropas Datu aizsardzības uzraudzītāja lēmums, ar ko pieņem EDAU reglamentu
KĀDS IR ŠĪ REGLAMENTA MĒRĶIS?
Ar to aizstāj iepriekšējo Eiropas Datu aizsardzības uzraudzītāja (EDAU) reglamentu, kura noteikumi izklāstīti Lēmumā 2013/504/ES, kurš tiek atcelts. Tajā ir izklāstīti EDAU darbības pamatprincipi, kā arī noteikumi par iekšējām lēmumu pieņemšanas procedūrām, sekretariāta organizatorisko struktūru un darbu, plānošanu, iekšējo administrēšanu un iestādes atklātību un pārredzamību.
SVARĪGĀKIE ASPEKTI
EDAU loma ir izklāstīta Regulā (ES) 2018/1725 – sk. kopsavilkumu.
Jaunajos noteikumos ir ņemtas vērā jo īpaši šādu ES datu aizsardzības tiesību aktu izmaiņas:Regula (ES) 2016/679, Vispārīgā datu aizsardzības regula – sk. kopsavilkumu; Direktīva (ES) 2016/680 par datu aizsardzību situācijās, kad tos apstrādā policija un tiesu iestādes – sk. kopsavilkumu; Regula (ES) 2018/1727 par Eurojust – sk. kopsavilkumu; Regula (ES) 2018/1241 par ETIAS – sk. kopsavilkumu; Regula (ES) 2017/1939 par Eiropas Prokuratūru – sk. kopsavilkumu; Regula (ES) 2016/794 par Eiropolu – sk. kopsavilkumu.Pamatprincipi
Noteikumi paredz, ka EDAU ievēro virkni pamatprincipu, kas aptver šādus aspektus:laba pārvaldība, integritāte un laba administratīvā prakse – EDAU rīkojas sabiedrības interesēs kā eksperts, kā arī kā neatkarīga, uzticama, proaktīva un autoritatīva struktūra privātuma un personas datu aizsardzības jomā; pārskatatbildība un pārredzamība; lietderība un efektivitāte; sadarbība.Uzraudzītāja loma
Uzraudzītāja uzdevumi ir šādi:lemt par EDAU stratēģiskajām prioritātēm; pieņemt EDAU uzdevumiem un pilnvarām atbilstošus politikas dokumentus; noteikt EDAU sekretariāta organizatorisko struktūru, kas atspoguļo stratēģiskās prioritātes.Datu aizsardzības uzraudzībaEDAU garantē indivīdu tiesību un brīvību efektīvu aizsardzību, uzraugot un panākot Regulas (ES) 2018/1725 un jebkuru citu tādu ES tiesību aktu izpildi, kuros ir izklāstīti EDAU uzdevumi un pilnvaras. Īstenojot savas izmeklēšanas, korektīvās, atļauju izsniegšanas un konsultēšanas pilnvaras, EDAU var organizēt atbilstības vizītes, apsekojumus, apmeklējumus reizi divos mēnešos un neformālas konsultācijas vai veicināt sūdzību mierizlīgumu.SūdzībasEDAU izskata rakstiskas sūdzības, ņemot vērā vairākus faktorus, tostarp:norādīto pārkāpumu raksturu un smagumu;nodarītā kaitējuma svarīgumu;lietas iespējamo kopējo svarīgumu. EDAU informē sūdzības iesniedzēju cik drīz vien iespējams. Sūdzības iesniedzējs vai attiecīgā iestāde var lūgt EDAU pārskatīt tā lēmumu.
KOPŠ KURA LAIKA LĒMUMS IR PIEMĒROJAMS?
Tas ir piemērojams kopš 2020. gada 27. jūnija.
KONTEKSTS
Pamattiesību hartas 7. pantā ir noteikts, ka ikvienai personai ir tiesības uz savas privātās un ģimenes dzīves, dzīvokļa un saziņas neaizskaramību. Pamattiesību hartas 8. pantā ir norādīts, ka ikvienai personai ir tiesības uz personas datu aizsardzību. Līguma par Eiropas Savienības darbību 16. pantā šo tiesību saturs ir izklāstīts plašāk. Šis pants ir jebkura ES tiesību akta par datu aizsardzību juridiskais pamatojums. Plašāka informācija:Datu aizsardzība ES (Eiropas Komisija);Eiropas Datu aizsardzības uzraudzītājs.
PAMATDOKUMENTS
Eiropas Datu aizsardzības uzraudzītāja Lēmums (2020. gada 15. maijs), ar ko pieņem EDAU reglamentu (OV L 204, 26.6.2020., 49.–59. lpp.)
SAISTĪTIE DOKUMENTI
Eiropas Parlamenta un Padomes Regula (ES) 2018/1727 (2018. gada 14. novembris) par Eiropas Savienības Aģentūru tiesu iestāžu sadarbībai krimināllietās (Eurojust) un ar ko aizstāj un atceļ Padomes Lēmumu 2002/187/TI (OV L 295, 21.11.2018., 138.–183. lpp.)
Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39.–98. lpp.)
Eiropas Parlamenta un Padomes Regula (ES) 2018/1241 (2018. gada 12. septembris), ar ko Eiropas ceļošanas informācijas un atļauju sistēmas (ETIAS) izveides nolūkā groza Regulu (ES) 2016/794 (OV L 236, 19.9.2018., 72.–73. lpp.)
Padomes Regula (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei (OV L 283, 31.10.2017., 1.–71. lpp.)
Līguma par Eiropas Savienības darbību konsolidētā versija, Pirmā daļa – Principi, II sadaļa – Vispārēji piemērojami noteikumi, 16. pants (bijušais EKL 286. pants) (OV C 202, 7.6.2016., 55. lpp.)
Eiropas Savienības Pamattiesību harta, II sadaļa – Brīvības, 8. pants – Personas datu aizsardzība (OV C 202, 7.6.2016., 395. lpp.)
Eiropas Parlamenta un Padomes Regula (ES) 2016/794 (2016. gada 11. maijs) par Eiropas Savienības Aģentūru tiesībaizsardzības sadarbībai (Eiropolu) un ar kuru aizstāj un atceļ Padomes Lēmumus 2009/371/TI, 2009/934/TI, 2009/935/TI, 2009/936/TI un 2009/968/TI (OV L 135, 24.5.2016., 53.–114. lpp.)
Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1.–88. lpp.)
Regulas (ES) 2016/679 turpmākie grozījumi ir iekļauti pamattekstā. Šai konsolidētajai versijai ir tikai dokumentāla vērtība.
Eiropas Parlamenta un Padomes Direktīva (ES) 2016/680 (2016. gada 27. aprīlis) par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI (OV L 119, 4.5.2016., 89.–131. lpp.)
Skatīt konsolidēto versiju.
Pēdējo reizi atjaunots: 31.07.2020